Wanneer jou kind sy huiswerk die volgende dag in die klas merk, het hy nou die antwoorde om mee te kan oefen. Daarom moet hy eintlik die vrae wat hy van die vorige dag se huiswerk verkeerd gekry het, oor en oor oefen totdat hy dit kan regkry.
Moet nooit oefeninge doen waarvan jy nie die antwoorde het of waarvan jy nie die antwoorde by die onderwyser kan kry nie. Dit is nutteloos en ŉ mors van tyd.
Dring daarop aan dat jou kind elke periode sy huiswerk in sy huiswerkboek skryf. Hier kan jy maar ŉ beloning aanbied as hy elke dag vir die hele week sy huiswerk in die huiswerkboek geskryf het.
Wanneer jy kleur en prentjies saam met wiskunde gebruik, gebruik jy jou linker- én regterbrein. Dit help jou beter verstaan en onthou. Daar is niks erger as ŉ wit-en-swart wiskundeboek nie – ek hol sommer weg! (Jou kind ook!)
Jy moet vir jou kind ŉ ekstra boek koop of dalk ŉ lêer waarin hy sy leerwerk kan sit. As ouer moet jy seker maak dat jou kind wel somme geoefen het voor die toets. Een blad vol is nie altyd genoeg nie. Gaan kyk elke halfuur wat aangaan en vra hoe ver hy al is. As hy kla hy verstaan nie gebruik Google, YouTube of bel ŉ vriend.